১৪ বছর বিনা বেতনেই চাকরি করছেন নাজমুল | Newsgarden24.com
১৪ বছর বিনা বেতনেই চাকরি করছেন নাজমুল
নিউজগার্ডেন ডেস্ক, ১৩ জুন ২০১৮ ইংরেজী, বুধবার: শিক্ষক নিয়োগ পরীক্ষায় প্রথম হয়ে চাকরি শুরু করেন এ এস এম নাজমুল আলম। তবে এমপিওভুক্তির আগেই তিনি চাকরি হারান। মামলা করে চাকরি ফেরত পেলেও স্কুল কর্তৃপক্ষের অসহযোগিতার কারণে বেতন হয়নি। ফলে ১৪ বছর বিনা বেতনেই চাকরি করছেন কিশোরগঞ্জের করিমগঞ্জ পাইলট বালিকা বিদ্যালয়ের এই শিক্ষক।
একইভাবে নিয়োগ পরীক্ষায় প্রথম হয়েও এমপিও সুপারিশ বঞ্চিত হয়েছেন ভোলার চরফ্যাশনের দুলারহাট আদর্শ ডিগ্রি কলেজের সমাজ বিজ্ঞান বিভাগের প্রভাষক হাসনা হেনা। প্রতিকার চেয়ে মন্ত্রণালয় ও মাউশিতে আবেদন করলেও অধ্যক্ষের অসহযোগিতায় ১০ কর্মদিবসের তদন্ত আটকে রয়েছে ৮ মাসের বেশি সময়।
মাউশির ঊর্ধ্বতন কর্মকর্তারা জানান, নাজমুল আলম এবং হাসনা হেনাই নন, শিক্ষা প্রতিষ্ঠানের অব্যস্থাপনা ও কর্তৃপক্ষের অসহযোগিতায় এমন পরিস্থিতির শিকার হচ্ছেন অনেক শিক্ষক।
কিন্তু মামলা নিষ্পত্তির আগেই বাণিজ্য বিষয়ে একাধিক শিক্ষক নিয়োগ দেওয়া হয়। যদিও আদালতের অন্তর্র্বতী আদেশ ছিল, মামলা চলার সময় কোনও শিক্ষক নিয়োগ দেওয়া যাবে না।
মামলা নিষ্পত্তির পর আদালতের রায় মানতে নাজমুল আলমকে পুনঃনিয়োগের ব্যবস্থা নেয় কর্তৃপক্ষ। বাণিজ্য বিষয়ে শূন্য পদ না থাকায় ব্যবসায়ে শিক্ষা বিষয় উল্লেখ করে নাজমুল আলমকে নিয়োগ দেওয়া হয়। প্রাপ্যতা না থাকলেও এমপিওর জন্য সুপারিশ করে স্কুল কর্তৃপক্ষ। ফলে এমপিওভুক্ত হতে পারেননি নাজমুল আলম। স্কুল কর্তৃপক্ষ নাজমুল আলমকে জানান, এমপিও দিচ্ছে না মাউশি।
নাজমুল আলম বলেন, ‘আমার নিয়োগের পর আরও দুজন শিক্ষক নিয়োগ দেওয়া হয় সংশ্লিষ্ট বিষয়ে। তারা সবাই এমপিও পেয়েছেন। আমি ১৪ বছর অপেক্ষা করেও এমপিও পাইনি। আদালত ছেড়ে স্কুল আর মাউশির দরজায় ঘুরছি।’
অভিযোগ বিষয়ে স্কুলের প্রধান শিক্ষক খবির উদ্দিন মিল্কী বলেন, ‘মামলার পর তার এমপিও পেতে সুপারিশ করি। কেন হলো না তা বলতে পারবো না। তারটাই হচ্ছে না।’
একইভাবে নিয়োগ পরীক্ষায় প্রথম হয়েও এমপিও সুপারিশ বঞ্চিত হয়েছেন ভোলার দুলারহাট আদর্শ ডিগ্রি কলেজের প্রভাষক হাসনা হেনা। ২০১৬ সালের ২৭ নভেম্বর তাকে নিয়োগ দেয় কলেজ কর্তৃপক্ষ। কিন্তু পদের বিপরীতে তার এমপিও সুপারিশ না করে অন্য একজনকে নিয়োগ দিয়ে তার এমপিও সুপারিশ করা হয়।
হাসনা হেনার অভিযোগ, সমাজ বিজ্ঞান বিষয় অনুমোদন না নিয়ে অন্য একজন শিক্ষককে নিয়োগবিধি না মেনে নিয়োগ দিয়ে এমপিও সুপারিশ করে কর্তৃপক্ষ। এমপিও সুপারিশের পর নিয়মবহির্ভূতভাবে পরে নিয়োগ দেওয়া শিক্ষক এমপিওভুক্ত হন। এ অবস্থায় তিনি মাধ্যমিক ও উচ্চশিক্ষা বিভাগের সচিব এবং মাউশির মহাপরিচালক বরাবর লিখিত অভিযোগ করেন। এর পরিপ্রেক্ষিতে গত বছরের ১ আগস্ট মাউশির ওই সময়ের মহাপরিচালক ড. এস এম ওয়াহিদুজ্জামান তদন্ত কমিটি গঠন করেন। পরবর্তী ১০ কর্মদিবসের মধ্যে প্রতিবেদন দেওয়ার নির্দেশ দেওয়া হয় মাউশির সহকারী পরিচালক (সেসিফ) মো. সবুজ আলমকে।
জানতে চাইলে সহকারী পরিচালক (সেসিফ) মো. সবুজ আলম বলেন, ‘অনিবার্য কারণবশত তদন্ত করতে পারবো না বলে ঊর্ধ্বতন কর্মকর্তাকে লিখিতভাবে জানিয়েছি।’ কী কারণে তদন্ত করতে পারবেন না তা জানাতে অস্বীকৃতি জানান এই কর্মকর্তা।
হাসনা হেনার জন্য সুপারিশ না করে নিয়োগ পরীক্ষায় অংশ না নেওয়া শিক্ষকের জন্য কেন এমপিও সুপারিশ করা হয়েছে জানতে চাইলে অধ্যক্ষ বলেন, ‘তথ্য সঠিক নয়।’ এরপর আর কোনও কথা বলেননি তিনি।
তবে ভাইস প্রিন্সিপ্যাল মো. জাকির হোসাইন বলেন, ‘হাসনা হেনার নিয়োগের পর নিয়োগ পাওয়া শিক্ষকের এমপিও হয়েছে। কেন হাসনা হেনার এমপিও সুপারিশ আগে করা হয়নি তা অধ্যক্ষ বলতে পারবেন।’
হাসনা হেনা বলেন, ‘আমার নিয়োগের পর শিক্ষক কর্মচারীর তালিকায় নাম নেই, নিয়োগ পরীক্ষায় অংশ নেয়নি এমন শিক্ষককে নিয়োগ দিয়েছেন অধ্যক্ষ। বিষয় অনুমোদন না নিয়েই এমপিও সুপারিশ করে ওই শিক্ষকদের এমপিওভুক্ত করেছেন। এ বিষয়টি ধামাচাপা দিতে তদন্তে অসহযোগিতা করছেন কলেজ অধ্যক্ষ।’